
Forord
 
Omstilling og nedbemanning berører ansatte og virksomheten på en dyptgripende måte. For arbeidstaker handler det ikke bare om lønn, men om identitet og livsinnhold. Omstillingsprosesser har ikke bare stor betydning for ansatte som blir overtallige, men også for de som forblir i virksomheten. For virksomheten handler det om å opprettholde eller forbedre konkurranseevnen og leveringsdyktighet; i et marked overlever ingen uten å tilpasse seg markedets krav.

Globalisering, delingsøkonomi og endringer i måten arbeidet utføres på som følge av den teknologiske utviklingen, har gjort omstilling og nye arbeidsmåter til et anliggende ikke bare for arbeidslivet, men for Norge som nasjon. I tillegg kommer de særlige utfordringer virksomheter står overfor i akutte sitasjoner, slik som oljenedturen i 2006, finanskrisen i 2008, og pandemien i 2020. Endring er blitt en tverrpolitisk målsetting. Omstilling og nedbemanning berører derfor noe av det som betyr mest for de involverte. Nettopp av den grunn må omstilling og nedbemanning gjøres på en skikkelig måte. Det innebærer særlig tre ting: Prosessen må være forretningsmessig velfundert, den må ivareta de menneskelige behov og den må gjennomføres innenfor de rammer lov og avtale setter.

Flere av forfatterne har siden slutten av 1980-tallet arbeidet med ulike omstillings- og nedbemanningsprosesser i de store private og offentlige virksomheter i Norge, basert på disse tre hovedprinsippene. Boka er et resultat av et ønske om en fremstilling av de rettslige problemstillingene slike prosesser reiser. Mange av temaene i den første utgaven i 2003 behandles også i den foreliggende utgaven, men nye problemstillinger har kommet til, og både lovgiver, domstoler og arbeidslivets parter har bidratt til rettsutvikling og rettsavklaring. Selv om spørsmålene kan være de samme, er det ikke gitt at løsningen er den samme. Disse erfaringene har ikke bare gitt forfatterne et personlig engasjement for endringsprosesser i arbeidslivet, men også ledet til et ønske om å dele kunnskap med andre som er aktører i eller berøres av slike prosesser. Det er forfatternes håp at bokas kombinasjon av redegjørelse for rettsreglene og erfaringer og praktiske råd, kan gi noe verdifullt å bygge på i andres omstillingsprosesser.

Da den første utgaven av boka kom i 2003, var det gjennom et samarbeid mellom en gruppe forfattere i avdelingen for Industri, Handel og Offentlig virksomhet i advokatfirmaet Wiersholm. Gruppen besto av Jan Fougner, Eli Aasheim, Espen Bergh, Marit B. Frogner, Johan Kr. Øydegard og Tron Løkken Sundet. Andre utgave var en oppdatering med i hovedsak samme forfattergruppe fra Wiersholm, men slik at Trond Erik Solheim avløste Espen Berghog Camilla Breibøl Borge kom inn som medforfatter. Forfattergruppen for tredje utgave var i det vesentlige den samme, men slik at Julie Piil Lorentzen kom inn som ny medforfatter, samtidig som Johan Kr. Øydegard trådte ut av gruppen.

Forfattergruppen for fjerde utgave har bestått av Jan Fougner, Tron Løkken Sundet, Eli Aasheim, Christel Søreide, Julie Piil Lorentzen og Benjamin Stokke Johnsen. Arbeidet med oppdateringen har vært fordelt mellom oss, men sluttproduktet er ment som et fellesarbeid. Vi har bygget videre på det grunnlaget som ble lagt i de foregående utgavene, men har gjennomgått tekst og struktur med et kritisk blikk. Vi vil takke Vetle Nordvik Baukhol, Marte Schelbred Johnsrud, Håkon Mørch og Marius Grennes for verdifulle bidrag i revisjonsarbeidet. En særskilt takk rettes også til Vera Rønning og Tobias Landgraff, som har hatt ansvaret for kildekontroll, korrektur og utarbeidelse av registre.

Fremstillingen er søkt ført à jour per august 2023.

Oslo, november 2023

Jan Fougner

Tron Løkken Sundet

Eli Aasheim

Christel Søreide

Julie Piil Lorentzen

Benjamin Stokke Johnsen

DEL 1
Oversikt





1 Innledning


1.1 Arbeidslivets behov for endringer og tilpasninger

Samfunnet er i kontinuerlig endring og utvikling. Som følge av dette må arbeidslivet tilpasse seg de stadig skiftende behovene. Virksomheter og produksjon tilpasses rettslig rammeverk, samtidig som det rettslige rammeverket må tilpasses nye driftsmåter og nye måter å organisere virksomheter og produksjonen på. Lovgiver, domstoler og arbeidslivets parter stilles stadig overfor nye problemstillinger hvor etablerte reguleringer skal anvendes på nye problemstillinger. Disse endringene kan følge av virksomhetens eget behov og ønske om utvikling og endring, men ikke minst behov for omstilling som følge av eksterne faktorer.

Under koronapandemien fikk virksomheter verden over erfare viktigheten av å kunne tilpasse seg raskt når kriser oppstår. Pandemien førte til en økonomisk tilbakegang i mange land,1 og nedstengningen av samfunnet førte til mange permitteringer og økt arbeidsledighet, særlig i kultur-, turisme-, hotell- og restaurantvirksomheter. Samtidig førte pandemien til betydelige endringer i måten arbeid utføres på, særlig fordi bruken av digital teknologi økte betydelig. Hjemmekontor og arbeid fra utlandet ble vanligere i bransjer der det var mulig.2 Pandemien førte også til et økt behov for teknologiske ferdigheter, og endret måten ledere måtte administrere og kommunisere med de ansatte på.

Russlands angrep på Ukraina vinteren 2022 har fått store konsekvenser for det internasjonale arbeidsmarkedet, særlig innenfor industrier som er avhengige av import og eksport. Virkningene av denne krigen er fortsatt tydelige i 2023. Landegrenser har blitt stengt og handelsavtaler har blitt suspendert, noe som har ført til en økning i kostnader og vanskeligheter med å transportere varer og tjenester. Dette har videre ført til økt økonomisk usikkerhet og tap av arbeidsplasser i flere sektorer. Andre utenrikspolitiske hendelser, slik som Storbritannias uttreden fra EU, påvirker handelsrelasjoner med tilsvarende behov for tilpasninger og organiseringer.

Gjennom den teknologiske utviklingen har manuelle jobber gradvis blitt overtatt av maskiner.3 I de senere årene har digitalisering og informasjonsteknologi gjort det mulig for datamaskiner og roboter å utføre stadig mer avansert arbeid uten menneskelig involvering. Dette har medført at en rekke manuelle jobber har falt bort. Som eksempel kan nevnes banktjenester, som i dag i stor grad er digitalisert.4 Enkelte studier har anslått at nesten halvparten av jobbene i det amerikanske arbeidsmarkedet vil forsvinne i løpet av 10 til 20 år.5

Den teknologiske utviklingen fører samtidig til at nye jobber og forretningsmodeller kommer til. Gjennom såkalt plattform-arbeid kan arbeid bestilles og utføres gjennom digitale plattformer, slik som transporttjenesten Uber og matleveringstjenesten Foodora. Våren 2023 diskuteres det særlig hvilken betydning kunstig intelligens (KI) vil få for arbeidslivet og samfunnet. Selv om KI-teknologi utvilsomt vil kunne bidra til å effektivisere en rekke arbeidsoppgaver,6 f.eks. innen diagnostisering av sykdommer, matematiske beregninger, mv., frykter flere at teknologien også kan erstatte intellektuelt arbeid. Dette vil kunne ramme bransjer som lever av tankearbeid, slik som journalistikk, markedsføring, kunst- og kulturvirksomheter, juridisk rådgivning, undervisning, arkitektur, mv.

Foruten teknologisk utvikling, påvirkes arbeidslivet også av bl.a. økt internasjonal handel og kommunikasjon på tvers av landegrenser. Dette har medvirket til økende spesialisering, særlig innen produksjon, og økende bruk av underleverandører i produksjonskjeder på tvers av landegrenser.7

Videre vil de globale klima- og miljøutfordringene kunne få stadig større betydning for arbeidslivet i årene som kommer.8 Norge har forpliktet seg til en rekke internasjonale avtaler, der særlig FNs klimakonvensjon og Parisavtalen kan nevnes, som begge har som mål å redusere de globale klimagassutslippene og å begrense den globale oppvarmingen.9 For å nå disse klimamålene kreves det tiltak som trolig vil redusere etterspørselen etter norsk olje og gass. Dette kan få betydelige konsekvenser for sysselsettingen i denne sektoren, ettersom arbeidskraft og realkapital fra disse næringene gradvis må flyttes over til annen produksjon.10 Samtidig vil den grønne omleggingen kunne skape en rekke nye arbeidsplasser, f.eks. innen fornybar energi, karbonfangst og -lagring, mv.

Dette er bare noen eksempler på de faktorene som har påvirket, og som vil fortsette å påvirke arbeidslivet. Samfunnsendringene vil ofte gjøre det både nødvendig og ønskelig for arbeidsgiver å foreta endringer i arbeidets innhold og virksomhetens organisasjon.



1.2 Omstilling og nedbemanning

Endringer i arbeidet og organiseringen av virksomheten er ofte både nødvendig og ønskelig. Når markedet etterspør nye produkter, må produsentene tilpasse seg behovene og levere konkurransedyktige produkter. Nye metoder og ny kunnskap vil også kunne bidra til endringer i produkter og produksjonsmåter som får konsekvenser for de ansatte. Dersom virksomheten mangler den nødvendige omstillingsevnen, vil bedriften ikke kunne overleve. Konsekvensen er tap av arbeidsplasser. Det er derfor i alles interesse å ha en omstillingsdyktig virksomhet.

Denne boka handler om hvordan behovene for omstilling skal håndteres overfor arbeidstakerne. Endringer vil utvilsomt kunne få betydelige konsekvenser, både for innholdet i arbeidstakernes oppgaver og for selve arbeidsplassen. Noen ganger kan nedbemanninger også havne i medienes søkelys. I slike tilfeller bør ledelsen sørge for at den eksterne kommunikasjonen håndteres på en god måte. Søksmål i kjølvannet av oppsigelses- eller omstillingsprosesser er normalt belastende, ikke bare for den ansatte, men også for arbeidsgiver og andre ansatte.

Begrepene omstilling og nedbemanning refererer til ulike situasjoner. Omstilling sikter i denne sammenhengen til situasjoner som ikke nødvendigvis innebærer oppsigelser; det kan være tale om omorganisering av virksomheten, omfordeling av arbeidsoppgaver og personell på ulike områder av virksomheten, endringer i arbeidstidsordning osv. Nedbemanning sikter til en reduksjon av arbeidsstokken. En slik reduksjon vil ofte innebære oppsigelser fra virksomhetens side, men vil også kunne omfatte andre ordninger, som f.eks. avtaler om opphør av arbeidsforholdet (sluttavtaler). En nedbemanning vil ofte være del av en større omstillingsprosess, og tiltakene kan dermed variere i art og omfang. Ved større omstillingsprosesser vil det ofte være tale om en kombinasjon av ulike tiltak. Denne boka behandler både omstillings- og nedbemanningsprosesser.

Det rettslige rammeverket for omstilling og nedbemanning er sammensatt. Et av formålene med denne fremstillingen er å søke å gi en oversikt over hvilke regler som gjelder i de ulike prosessene. Hvorvidt slike prosesser er vellykkede, er ikke bare et spørsmål om juss. Vel så viktig er det at arbeidsgiver legger til rette for en prosess som partene kan ha tillit til. Dette gjelder særlig i tilfeller hvor nedbemanning er et aktuelt virkemiddel. Det er ikke tvil om at nedbemanningsprosesser berører virksomheten på en inngripende måte. En oppsigelse rammer den enkelte arbeidstakeren hardt. Vissheten om at en arbeidstaker kan bli rammet av oppsigelse, eller usikkerhet om fortsatt arbeid, påvirker på en fundamental måte virksomhetens evne til å utføre sine oppgaver. For å begrense skadevirkningene av en nedbemanningsprosess må man iaktta noen grunnleggende spilleregler:


	Oppsigelse må ikke benyttes med mindre det er helt nødvendig. Nedbemanningsprosesser som ikke oppleves som nødvendige, kan ødelegge moralen i virksomheten.

	Bakgrunnen for og omfanget av oppsigelsene må kommuniseres tidlig, åpent og tydelig.

	Kriteriene for valg av overtallige må være forståelige, etterprøvbare og konsekvent praktisert.

	Det må samarbeides med de tillitsvalgte gjennom hele prosessen.

	Hver enkelt ansatt må få individuell informasjon og så raskt som mulig få beskjed om vedkommende vil kunne bli berørt eller ikke. Hver enkelt ansatt må behandles med respekt, verdighet og med det alvor saken krever.

	Omstillingsperioden må gjøres så kort som mulig slik at perioden med uro begrenses.





1.3 Styrets ansvar for å sikre forsvarlig drift


1.3.1 Arbeidsgivers styringsfunksjon

Beslutningen om å foreta omstilling og nedbemanning hører til arbeidsgivers styringsfunksjoner, jf. Rt. 1989 s. 508 (Christiania Spigerverk) der Høyesterett uttalte at det «[i] prinsippet hører […] til bedriftseiernes styringsfunksjoner å treffe avgjørelse om nedlegging eller fortsatt drift».11 Vurderingen må bygge på et alminnelig forretningsmessig skjønn. Dette blir nærmere behandlet i punkt 6.7.5. Det kan også foreligge en plikt til å gjennomføre endringer i virksomheten, og dette avsnittet gir en kort oversikt over noen regler som kan tenkes å gi en plikt til å gjennomføre omstillingsprosesser.



1.3.2 Aksje- og allmennaksjeselskaper

I aksjeselskaper og allmennaksjeselskaper hører forvaltningen av selskapet under styret, jf. aksjeloven og allmennaksjeloven § 6-12 første ledd. Det stilles blant annet krav om at styret «skal sørge for forsvarlig organisering av virksomheten», «holde seg orientert om selskapets økonomiske stilling» og «påse at [selskapets] virksomhet, regnskap og formuesforvaltning er gjenstand for betryggende kontroll», jf. første og tredje ledd. Styret skal også «føre tilsyn med den daglige ledelse og selskapets virksomhet for øvrig», jf. aksjeloven og allmennaksjeloven § 6-13 første ledd. Dersom selskapet har bedriftsforsamling, vil det imidlertid være bedriftsforsamlingen som etter forslag fra styret treffer avgjørelse i saker om «rasjonalisering eller omlegging av driften som vil medføre større endring eller omdisponering av arbeidsstyrken», jf. aksjeloven §§ 6-35 tredje ledd og 6-12 femte ledd, jf. allmennaksjeloven § 6-37 fjerde ledd nr. 2.

Ved tap av egenkapital har styret en uttrykkelig handleplikt, jf. aksjeloven og allmennaksjeloven § 3-5. Dette gjelder både dersom egenkapitalen er lavere enn det kravet til forsvarlig egenkapital som følger av aksjeloven og allmennaksjeloven § 3-4, og dersom selskapets egenkapital blir mindre enn halvparten av aksjekapitalen. Styret skal da «straks behandle saken» og innen rimelig tid innkalle generalforsamlingen og gi den en redegjørelse for selskapets økonomiske stilling, jf. § 3-5 første ledd. Styret i børsnoterte selskaper må også oversende innkallingen av generalforsamlingen til børsen, jf. allmennaksjeloven § 5-6 fjerde ledd, samt overholde øvrige krav til offentlighet etter verdipapirhandelloven kapittel 5. Styret skal i tillegg foreslå tiltak som vil gi selskapet forsvarlig egenkapital. Loven inneholder ingen angivelse av hvilke tiltak som kan være aktuelle. Dette vil bero på en konkret vurdering, men formålet med tiltakene er å sikre at virksomheten igjen får en forsvarlig egenkapital. Forarbeidene nevner omlegging eller annen rasjonalisering av virksomheten som eksempler på ulike alternative tiltak som styret kan vurdere.12 Omstillingstiltak kan med andre ord være ett av flere hensiktsmessige virkemidler i en slik situasjon. Alternativet til gjennomføring av tiltak som sikrer en forsvarlig egenkapital, vil være plikt for styret til å foreslå selskapet oppløst, jf. aksjeloven og allmennaksjeloven § 3-5 annet ledd.

Medlemmer av styre og bedriftsforsamling kan bli erstatningsansvarlige dersom vervet utføres på en uaktsom måte, jf. aksjeloven og allmennaksjeloven §§ 17-1 flg. Aktsomhetskravet gjelder både grunnlaget for og innholdet i de beslutninger som treffes. Det vil som utgangspunkt kunne foreligge erstatningsansvar ved overtredelse av regler i aksjeloven, i selskapets vedtekter eller i andre generalforsamlingsbeslutninger. Men det kan også være grunnlag for erstatningsansvar selv om det ikke foreligger brudd på slike bestemmelser. Spørsmålet vil være om vedkommende styremedlem har oppfylt de krav og forventninger som i alminnelighet kan stilles til styremedlemmer ved forvaltningen av selskapet. Aktsomhetsvurderingen må baseres på forholdene på tidspunktet for den skadevoldende handlingen, f.eks. da vedtaket ble truffet, og ikke slik de fremstår i ettertid når spørsmålet om erstatningsansvar skal vurderes. Den uforsvarlige handlingen kan også være at styret i det hele tatt ikke har truffet beslutning om nedbemanning eller omlegging av virksomheten, eller ikke har gjort dette i tide. I en situasjon der det på tidspunktet for vedtaket er uklart hva som er den mest hensiktsmessige løsningen, vil nok styret innrømmes en viss margin for feilvurderinger, selv om det senere viser seg at det valgte tiltaket ikke var effektivt, eller tiltaket kunne ha vært mindre omfattende. I slike tilfeller vil det derimot ha stor betydning at virksomheten hadde et forsvarlig grunnlag for beslutningen.

I ekstreme tilfeller kan det være straffbart å la være å gripe inn i økonomisk kritiske situasjoner, jf. aksjeloven og allmennaksjeloven § 19-1 som setter straff for overtredelse av aksjelovenes regler, og aksjeloven og allmennaksjeloven § 19-2 som setter straff for grov uforstand i tjenesten. I tillegg har straffeloven bestemmelser til vern av kreditorene, og gir en straffesanksjonert plikt til å begjære gjeldsforhandling eller konkurs dersom virksomheten er insolvent, jf. straffeloven § 407.



1.3.3 Ansvarlige selskaper og kommandittselskaper

For ansvarlige selskaper og kommandittselskaper er det valgfritt om selskapet skal ha et styre som selskapsorgan. Dersom slike selskaper har et styre, hører imidlertid forvaltningen av selskapet under dette, jf. selskapsloven § 2-13 første ledd, og styret skal blant annet påse at formuesforvaltningen er ordnet på betryggende måte, jf. bestemmelsens femte ledd. For kommandittselskaper gjelder særbestemmelsen i § 3-10. De personer som har ansvar for forvaltningen av selskapet, dvs. medlemmer av styret der styre er utnevnt, vil kunne bli erstatningsansvarlige for skade som vedkommende «forsettlig eller uaktsomt volder selskapet, den enkelte deltager eller andre» under utførelsen av vervet, jf. selskapsloven § 2-43. Rettsstillingen for ansvarlige selskaper er altså sammenlignbar med den som gjelder for aksjeselskaper og allmennaksjeselskaper. Det må imidlertid her som ellers være et visst slingringsmonn for uheldige eller mindre vellykkede beslutninger, dvs. det Aarbakke mfl. omtaler som en «margin for forretningsmessig feilskjønn».13

Selskapsrettslige og strafferettslige regler kan gi en plikt til å gjennomføre omstillingstiltak for å sikre en forsvarlig drift av virksomheten. Virksomhetens ledelse vil derfor ha en rett og plikt til å vurdere virksomhetens omfang og kostnader, og tilpasse dette til den ventede utviklingen. Dette kan ha som følge at styret enten må gjennomføre nedbemanning, eller bli erstatningsansvarlig for ikke å ha sikret fortsatt forsvarlig drift. Samtidig kan prognoser om forventet utvikling i markedet gi grunnlag for en omorganisering av virksomheten, selv om en fortsettelse av driften i samme former ikke vil utløse noe erstatningsansvar. Endringer kan være nødvendige for å gjøre virksomheten mer lønnsom, og omstilling og nedbemanning kan være nødvendig for å oppnå en innsparing i virksomheten.

At det foreligger en selskapsrettslig plikt til å gjennomføre omstilling og nedbemanning, er på den annen side ikke ubetinget avgjørende i relasjon til arbeidsrettslige regler. Gjennomføringen av tiltakene må være i samsvar med de regler som følger av det relevante arbeidsrettslige lov- og avtaleverket. Bakgrunnen for omstillingsprosessen og styrets vurderingsgrunnlag, vurderinger og beslutninger vil f.eks. spille en rolle ved vurderingen av om oppsigelsene har saklig grunn i virksomhetens forhold, jf. punkt 9.4 nedenfor. Dersom det foreligger feil eller mangler på dette punktet, kan det ha som konsekvens at oppsigelsene er ugyldige, selv om styret ville ha blitt erstatningsansvarlig dersom oppsigelsene ikke hadde funnet sted. Domstolene vil imidlertid være varsomme med å overprøve selskapets vurdering av hvilke tiltak som er nødvendige.14 Det tilligger som utgangspunkt arbeidsgiver å bestemme hvordan virksomheten skal organiseres og struktureres, hvilket arbeid som skal utføres og hvilke kvalifikasjoner arbeidstakerne skal ha, og for så vidt gjelder kvalifikasjonskrav, Rt. 2014 s. 402 (Forsvarets skolesenter).




1.4 Beskyttelse av arbeidet som gode for arbeidstakeren

Endringsprosesser på arbeidsplassen har konsekvenser for et viktig gode for den enkelte, nemlig retten til arbeid. Grunnloven § 110 bestemmer at statens myndigheter skal «legge forholdene til rette for at ethvert arbeidsdyktig menneske kan tjene til livets opphold ved arbeid eller næring». Forarbeidene gjør det klart at bestemmelsen «ikke [er] ment som en juridisk rett for en arbeidsløs person til å kreve seg tilvist arbeid av det offentlige eller adgang til å gjøre en slik rett gjeldende for domstolene».15 Bestemmelsen anses snarere som «en retningsgivende politisk programerklæring».16 Bestemmelsen gir dermed uttrykk for at det å ha et arbeid har en viktig økonomisk og sosial verdi. Høyesterett har uttalt at «retten til arbeid [er] av den største betydning for den enkelte», jf. Rt. 1980 s. 52.17 I Rt. 2012 s. 219 påpekte Høyesterett at «deltakelse i arbeidslivet […] dekker flere behov enn selve inntekten, blant annet sosiale behov, behov for å bruke sine ferdigheter og behov for å gjøre nytte for seg».18

Videre bestemmer Grunnloven § 110 annet ledd at det ved lov skal gis nærmere regler om «ansattes medbestemmelsesrett på sin arbeidsplass». Dette gir uttrykk for at arbeidet er et gode som arbeidstakeren skal ha innflytelse over. Kravene til informasjon og drøftelse med tillitsvalgte og andre ansatterepresentanter kan sies å springe ut fra dette grunnleggende kravet til medbestemmelsesrett. Se nærmere om informasjons- og drøftingsreglene i kapittel 12.

Grunnloven § 110 må ses i sammenheng med § 92 om statens plikt til å «respektere og sikre» menneskerettighetene i Grunnloven og i traktater om menneskerettigheter som Norge er bundet av. I menneskerettighetene er det en omfattende regulering av retten til arbeid, og for enkelte av konvensjonene er det bestemt i Grunnloven §§ 2 og 3 at konvensjonene gjelder som norsk lov som ved motstrid skal gå foran bestemmelser i annen lovgivning. Av de inkorporerte konvensjonene må særlig merkes FN-konvensjonen om økonomiske, sosiale og kulturelle rettigheter artikkel 6. Etter denne bestemmelsen har staten plikt til å anerkjenne «retten til arbeid, som omfatter mulighet for enhver til å tjene sitt levebrød ved arbeid som han selv fritt har valgt eller godtatt». Bestemmelsen må ses på bakgrunn av Verdenserklæringen om menneskerettighetene artikkel 23, som i fire punkter angir grunnprinsipper for retten til arbeid:


	Enhver har rett til arbeid, til fritt valg av yrke, til rettferdige og gode arbeidsforhold og til beskyttelse mot arbeidsløshet.

	Enhver har uten diskriminering rett til lik betaling for likt arbeid.

	Enhver som arbeider har rett til en rettferdig og god betaling som sikrer hans familie og ham selv en menneskeverdig tilværelse, og som om nødvendig blir utfylt ved annen sosial beskyttelse.

	Enhver har rett til å danne og gå inn i fagforeninger for å beskytte sine interesser.



Kollektive reguleringer av arbeidsforholdet har vært det virkemiddelet som først og fremst har vært benyttet for myndighetsdeling mellom arbeidsgiverne og arbeidstakerne. Gjennom landsomfattende, bransjeinndelte og lokale tariffavtaler har partene i arbeidslivet regulert betingelsene for arbeid på en slik måte at arbeidsgivers styringsrett har blitt vesentlig redusert.

Lovgivningen har parallelt med denne utviklingen stadig utbygget arbeidstakers stillingsvern. I internasjonal sammenheng er det riktig å si at stillingsvernet er særlig sterkt i Norge. Et grunnvilkår for å frata arbeidstakeren stillingen er at det foreligger saklig grunn i lovens forstand. Ved denne saklighetsvurderingen skal det ikke bare undersøkes om de hensynene arbeidsgiver påberoper seg, er saklige, men det skal også foretas en avveining mellom virksomhetens behov og de ulemper en oppsigelse vil påføre arbeidstakeren. I arbeidsmiljøloven § 1-1 bokstavene b og c sies det uttrykkelig at lovens formål ikke bare er å sikre et arbeidsmiljø som gir arbeidstakerne full trygghet mot fysiske og psykiske skadevirkninger, men at loven også skal sikre «trygge ansettelsesforhold» og «legge til rette for tilpasninger i arbeidsforholdet» for den enkelte arbeidstakeren, herunder knyttet til dennes forutsetninger og livssituasjon. Lovgivningen og Høyesteretts praksis illustrerer en hundreårig tradisjon i Norge: Den enkeltes beskyttelse for sitt arbeid skal være sterk, og arbeidsgiveren råder ikke alene over arbeidsplassen. Disse prinsippene har også klar støtte i traktater som Norge er bundet av og som staten skal respektere og sikre i henhold til Grunnloven § 92. Bestemmelsene i Den europeiske sosialpakten vil være viktige for utviklingen av norsk rett, jf. Rt. 2008 s. 1601. Særlig kan sosialpaktens artikkel 5 nevnes, som beskytter organisasjonsfriheten.19



1.5 Nærmere om bokas tema

Formålet med denne boka er å redegjøre for rettslige problemstillinger av betydning for både arbeidsgivere og arbeidstakere ved omstillings- og nedbemanningsprosesser. Fremstillingen er ikke bare en redegjørelse for gjeldende lov- og avtaleverk, men inneholder også forslag til hvordan partene rent praktisk bør forholde seg til de spørsmål som oppstår.

Gjennomføring av nedbemanning må tilpasses den enkelte virksomheten, og fremstillingen bygger på en generell vurdering av hvordan nedbemanningsprosesser kan gjennomføres på en hensiktsmessig måte. Fremstillingen er ikke begrenset til arbeidsrettslige regler i snever forstand, men behandler også tilgrensende rettsområder. Fremstillingen er i det vesentlige vinklet mot det som er relevant for omstillings- og nedbemanningstilfellene. De regler som gjelder oppsigelse på grunn av arbeidstakers forhold vil av den grunn ikke bli behandlet.

Kapitlene 2 og 3 gir en oversikt over den rettslige rammen for omstilling og nedbemanning og noen rettslige spørsmål knyttet til virksomheter med tilknytning til flere land. Kapittel 3 redegjør for hvordan omstillingsprosesser gjennomføres i praksis, herunder viktigheten av kommunikasjon, involvering av de ansatte mv. fra et HR-perspektiv. Kapittelet drøfter også omstillingstiltak som ikke nødvendigvis innebærer nedbemanning eller oppsigelse av ansatte. I omstillingsprosesser vil det ofte være nødvendig å foreta ansettelser, og dette er temaet for kapittel 4. Ved oppsigelse på grunn av arbeidsmangel har arbeidstakeren fortrinnsrett til ny ansettelse dersom virksomheten på et senere tidspunkt skal gjennomføre nyansettelser. Dette blir også behandlet i kapittel 4 (punkt 4.4.2).

Kapitlene 5 til 9 behandler arbeidsgivers styringsrett, avtaleregulering av arbeidsplikten, fleksibel bruk av annen arbeidskraft enn egne ansatte, herunder fleksibel bruk av ansatte i konsernforhold, andre tilknytningsformer (slik som arbeidsinnleie, bruk av selvstendige oppdragstakere, bruk av bemanningsentrepriser, mv.), virksomhetsoverdragelser og permittering.

I kapittel 10 redegjøres det for fremgangsmåten og vilkårene for nedbemanning. Det grunnleggende kravet om at oppsigelser må ha saklig grunn, er temaet i kapittel 11. Videre behandles de enkelte leddende i nedbemanningsprosessen grundig i kapitlene 12 til 16. For enkelte typer fravær (f.eks. pga. alder, sykdom, svangerskap, mv.), oppstiller arbeidsmiljøloven særskilte oppsigelsesvern. Disse blir behandlet i kapittel 17.

Som ledd i nedbemanningsprosesser er det ikke uvanlig å inngå såkalte sluttavtaler. Utformingen av slike avtaler behandles i kapittel 18. I dette kapittelet behandles også skatterettslige spørsmål, samt spørsmål knyttet til pensjon, trygd og andre ytelser, samt feriepenger.

Dersom tvister skulle oppstå ved gjennomføring av omstilling og nedbemanning, er det viktig å kjenne til reglene som gjelder for tvisteløsning i arbeidsforhold. I kapittel 19 gis det en fremstilling av disse reglene, med fokus på oppsigelsesprosessen.

15 Dokument 16 (2011–2012) side 227.

16 Dokument 16 (2011–2012) side 227.

17 Rt. 1980 s. 52 på s. 58–59.

18 Rt. 2012 s. 219 avsnitt 70.

19 Se Rt. 2008 s. 1601 avsnitt 38: «Organisasjonsfriheten har en positiv og en negativ side. Den positive organisasjonsfrihet gir rett til å danne og slutte seg til foreninger, mens den negative organisasjonsfrihet gir rett til å være uorganisert, og, dersom man ønsker å organisere seg, å velge hvilken forening man vil tilhøre.»

